钦定古今图书集成/明伦汇编/氏族典/第362卷 > 金毓峒
## 钦定古今图书集成/明伦汇编/氏族典/第362卷 > 金毓峒

按《明外史金毓峒传》：“毓峒，字穉鹤，保定卫人。父铨，户
部员外郎。毓峒举崇祯七年进士，授中书舍人。十四
年，面陈漕务称旨，特授御史，巡按陕西。十六年，还朝。
明年，命监李建泰军，驰赴山西。甫抵保定，而贼骑已
逼，遂偕邵宗元、张罗彦等共守。毓峒分守西城，散家
赀犒士，其妻王亦出簪珥佐之。城陷，一贼挽毓峒往”
谒其帅，毓峒且骂且行，遇井，推贼仆地，堕井死。妻闻
之，即自经。其从子肖孙、子妇陈与侍儿桂香，亦投井
死。肖孙匿毓峒，二子为贼搒掠无完肤，终不言，二孤
获免。同时守城殉难者，邠州知州韩东明，武进士陈
国政，赴井死；平凉通判张维纲、举人张尔翚、孙从范，
不屈死。举人高经，赴水死。贡生郭鸣世寝疾，闻城陷，
整衣端坐。贼至，持棒奋击而死。诸生王之珽，城破，偕
妻齐及三子二女入井死。诸生韩枫、何一中、杜日芳、
王法等二十九人；布衣刘宗向、田仰名、刘自重等二
十人，或自经，或自溺，或受刃，皆不屈于贼。妇女尽节
者至一百十五人。他若给事中尹洗、举人刘会昌、贡
生王联芳，以城陷之次日为贼收获，不屈死。